Woewe kort liefdevolle huise ná dubbelplaasmoordGabriel Daniel Bruwer en sy vrou, Marian. Foto: Verskaf Drie skaaphonde moet ŉ nuwe tuiste kry nadat hul eienaars, Gabriel (78) en Marian (67) Bruwer, verlede week tydens ŉ plaasaanval buite Vanstadensrus in die Vrystaat op teregstellingswyse doodgeskiet is. Jasper Coetzee, Marian se seun wat in die Paarl in die Wes-Kaap woon, het Donderdag aan Maroela Media gesê die familie se lewe is stadig maar seker besig om aan te gaan sedert sy ma en stiefpa se liggame verlede week in hul plaashuis aangetref is. Ses mense is intussen in verband met hul moorde in hegtenis geneem, die egpaar is ter ruste gelê en hul geliefdes is terug na hul onderskeie tuisdorpe. Gerhardus Jacobus Bruwer, Gabriel se enigste seun wat in Zastron boer, het gesê al die plaastoerusting en meubels in die huis is elders geskuif uit vrees dat dit gesteel word terwyl die boedel afgehandel word. Daar moes egter ŉ plan beraam word met die Bruwer-egpaar se vyf geliefde troeteldiere – ŉ bobbejaan, ŉ basterhondjie en drie skaaphonde. “Ons ouers was baie na aan hul diere. Die bobbejaan, Amanda, en Stoffel, die basterhondjie, het reeds nuwe huise gekry, maar die skaaphonde kon weens verskeie redes nie deur familielede en vriende gehuisves word nie. Van die familielede se erwe is te klein en ander het reeds honde wat nie met ander honde oor die weg sal kom nie,” het Coetzee gesê. Sputnik, die egpaar se oudste hond, en die jonger Fluit en Nooi, moes noodgedwonge ŉ nuwe heenkome vind. Die skaaphondwelsynsorganisasie, Border Collie Rescue, het hulle oor die drie honde ontferm. Julie Morris, ŉ vrywilliger vir Border Collie Rescue, het Donderdag aan Maroela Media gesê die skaaphonde is in die proses om na hul geriewe in Johannesburg geneem te word. “Ons sal die honde waarneem, steriliseer en mikroskyfies insit, waarna hulle vir aanneming beskikbaar gestel word. Mense wat belangstel om hulle aan te neem, kan ŉ aansoekvorm invul, waarna daar ŉ inspeksie by hul huise uitgevoer sal word. Ons kan die honde landwyd by die regte tuiste hervestig,” het Morris gesê. Morris het gesê as alles volgens plan verloop, behoort die honde teen volgende Vrydag gereed te wees om aangeneem te word. Hou Border Collie Rescue SA se blad dop vir meer inligting of skakel 082 887 9668. Coetzee het gesê hy hoop Fluit en Nooi kan saam ŉ huis kry aangesien die twee “boetie en sussie” is en dus onafskeidbaar. Lees die vorige berigte oor die Vanstadensrus-dubbelmoord op Maroela Media.